**Proces – verbal**

**Încheiat azi luni 26 iulie 2021 cu ocazia derulării şedinţei ordinare a Consiliului Local Coroisânmărtin,**

Sedinţa a fost convocată la data de 20 iulie 2021 cu Dispoziţia primarului nr.67/2021.

De la şedinţă absentează domnii consilieri Tânţărean Claudiu Ioan şi Lupşa Vasile Sorin, secretarul informând că domnul Tântărean a motivat că este în concediu la Mare, iar domnul Lupşa nu a anunţat că va absenta.

Sedinţa se desfăşoară în Căminul Cultural Coroisânmărtin respectandu-se regulile de distanţare socială. Este prezent la şedinţa şi delegatul sătesc Deneş Florin**.** Domnul Tănasă Mircia preia conducerea lucrărilor şedinţei şi supune la vot

proiectul Odinii de zi transmis cu 5 zile înainte de data şedinţei :

1. **Proiect de hotărâre pentru modificarea și completarea HCL nr. 10/2016 privind aprobarea Regulamentului Serviciului Public de Salubrizare a Localităților din Județul Mureș.**
2. **Proiect de hotarâre privind aprobarea angajării unui asistent personal pentru o persoana încadrată în gradul de handicap grav cu asistent personal.**

In continuare secretarul dă citire procesului-verbal al şedinţei anterioare, care este aprobat cu unanimitate de voturi.

Pentru primul punct al Ordinii de Zi domnul primar dă citire proiectului de hotărâre şi solicită aprobarea modificărilor la Regulament pentru a putea fi votate în cadrul Adunării Generale a ADI Ecolect Mureş, modificări care au fost solicitate de către conducerea Asociaţiei. Domnul Tănasă Mircia apreciază că aceste modificări au menirea de a îmbunătăţi calitatea serviciului constatând că se are în vedere ca plata să se facă în funcţie de cantitatea de deşeuri produsă. Doamna Varga Rebeka apreciază că introducerea acestui mecanism necesita sporirea atenţiei în unele zone ale comunei întrucât pentru a evita cântărirea unii cetăţeni vor încerca să se debaraseze de deşeuri aruncându-le. Domnul primar spune că se vor lua măsuri în acest sens sperând totuşi ca acest lucru să nu se întâmple. Secretarul semnalează un aspect care nu a fost precizat şi anume că prin modificările aduse se are în vedere colectarea reciclabilelor din poartă în poartă şi nu de la puncte fixe, cel mai probabil se vor distribui saci cum s-a procedat şi în alte comune. Nu sunt alte discuţii astfel se supune la vot **HCL nr.32/2021** este adoptată cu unanimitate de voturi.

La punctul următor privind aprobarea angajării unui asistent personal domnul primar explică despre ce persoana este vorba, comisia de evaluare considerând că este nevoie de un însoţitor, domnii consilieri apreciind că acestea sunt probleme care trebuiesc rezolvate cu prioritate. Se supune la vot **HCL nr.33/2021** se adopta cunanimitate de voturi de către cei prezenţi.

După epuizarea Ordinii de Zi domnul primar aduce în discuţie problema dotării parcului de joacă pentru copii de la Grădinţa din Coroisânmărtin solicitând opinia consilierilor cu privire la tipul de obiecte care să fie achiziţionate. Doamna Varga Rebeka spune că nu ar trebui să lipsească, leagănul, balansoarul, toboganul, unele animăluţe şi altele, dar e important să se instituie un program de acces la acest parc astfel încât activitatea grădiniţei să nu fie afectată. Domnul primar spune că tot în zonă, în curtea fostului CAP, a convenit cu sătenii şi cu reprezentanţii parohiilor din sat să se amenajeze o casă mortuară în una din construcţiile rămase, dar nu înanite de inscrierea în Cartea funciară a imobilelor. Deasemenea domnul primar spune că anul acesta va fi sprijinit satul Coroisânmărtin cu suma de 40 mii lei pentru amenajarea acestei capele urmând ca în viitor să fie sprijinit satul Odrihei, în satele Soimuş şi Coroi există deja capele, dispersarea anuală a sprijinului către toate parhiile nu ajută prea mult.

Deasemenea domnul primar readuce în discuţie problema acoperişului de la sediul administrative prin care se infiltrează apa şi ar trebui schimbat de urgenţă. Secretarul atrage atenţia supra necesitaţii extinderii numărului de birouri întrucât clădirea actuală nu mai corespunde necesităţilor nici din punct de vedere functional, sarcini în acest sens fiind trasate şi cu ocazia controalelor tematice efectuate de către organismele judeţene. Doamna Varga Rebeka spune că ar trebui făcută o expertiză a clădirii actuale şi o analiză temeinică întrucât de multe ori o clădire nouă costă mai puţin decât o renovare şi trebuie marjat pe obiective ţintite. Domnul primar spune că o construcţie nouă necesită timp îndelungat pe când schimbarea acoperişului necesită urgenţă, secretarul general completând că trebuie făcut ceva întrucât în scurt timp plouă în primărie şi e deranjant când vin oameni străini şi fac aprecieri asupra stării clădirii.

Doamna Varga întreabă când vor începe lucrările la şcoli domnul primar estimând că în primavera anului viitor, dânsul fiind condiţionat de frecvenţa cu care se vor vira banii. Secretarul aminteşte că în comună vor continua lucrările la cadastrul general exprimându-şi speranţa că în această toamnă se vor preda căteva secoare către OCPI dar în acelaşi timp anticipează că vor exista şi probleme mai ales în sectoarele unde există suprapuneri de parcele ori punerea în posesie inţială nu s-a efectuat conform legii. Domnul Tănasă Mircia care a participat alături de şeful SVSU la controlul efectuat de către reprezentanţii ISU Mureş face un scurt rezumat desprinzându-se concluzia că nu sunt probleme deosebite sugerând totuşi ca pe ordinea de zi a şedinţelor următoare să fie introdusă aprobarea planurilor de acoperire a riscurilor şi de apărare împotriva inundaţiilor.

In final tot domnul preşedinte Tănasă Mircia îşi exprimă nemulţumirea întrucât pe reţelele de socializare au apărut cu numele consilierii care nu au votat proiectul de hotărâre care avea ca obiect transmiterea pe faccebook a şedinţelor de consiliu local, domnul Gândilă Doru replicând că sunt persoane publice nu este nici o problema dacă apar cu numele în public. Domnul Tănasă Mircia spune că există o replică compromiţătoare în acele comentarii conform căreia nu s-ar dori să se vadă prostia, pentru care dânsul împreună cu ceilalţi consilieri, fiind susţinut vehement de către domnii Moldovan Călin, Cernea Nicolae şi Popovici Teodor, îşi rezervă dreprul de a-l acţiona în justiţie pe domnul Gândilă, care a replicat că este dreptul dânşilor să o facă. Nemaifiind alte discuţii şedinţa se încheie.

**Preşedinte de şedinţă, Contrasemnează : Secretar general,**

**Tănasă Mircia Pop Mircea**